Legal Document

Category: 1841

Text:
7. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 633 της 25/30 Ιουλ. 1977 (ΦΕΚ Α΄ 208) Περί διαχωρισμού και καθορισμού των εισφορών του Λογαριασμού Κλάδου Υγείας του Τ.Ε.Β.Ε. Έχοντες υπόψη: 1.Τας διατάξεις του άρθρ. 2 του Ν.Δ/τος 1241/ 1972 «περί τροποποιήσεως διατάξεών τινων της περί ΤΕΒΕ Νομοθεσίας». 2.Τας διατάξεις του Ν.Δ/τος 1379/1973. 3.Τας διατάξεις του Νόμου 400/1976 «περί Υπουργικού Συμβουλίου και Υπουργείων». 4.Την υπ’ αριθμ. Δ3/2861/24.9.1976 απόφασιν Πρωθυπουργού και του Υπουργού Κοινων. Υπηρεσιών (ΦΕΚ. 1192/27.9.76 τ.Β΄) «περί αναθέσεως αρμοδιοτήτων εις τους Υφυπουργούς Κοινων. Υπηρεσιών». 5.Τας υπ’ αριθμ. 207/754/5.8.1976 και 30/775/ 20.1.77 αποφάσεις του Δ.Σ. του Τ.Ε.Β.Ε. 6.Την υπ’ αριθμ. 221/1977 γνωμοδότησιν του Συμβουλίου της Επικρατείας, προτάσει του επί των Κοινωνικών Υπηρεσιών Υφυπουργού, απεφασίσαμεν: Άρθρον μόνον. 1.Επί σκοπώ δημιουργίας απολύτου αυτοτελείας εσόδων, από 1ης Σεπτεμβρίου 1977 το ενιαίον μηνιαίον ασφάλιστρον δι’ αμφοτέρους τους Κλάδους ασφαλίσεως του ΤΕΒΕ διαχωρίζεται, αποχωριζομένων εξ αυτού των εισφορών υπέρ του λογαριασμού Κλάδου Υγείας, ο οποίος επαναποκτά την οικονομικήν αυτοτέλειάν του. 2.Από 1ης Σεπτεμβρίου 1977 υποχρεωτική μηνιαία εισφορά των ησφαλισμένων υπέρ του Λογαριασμού Κλάδου Υγείας του Ταμείου ορίζεται ως ακολούθως, κατ’ ασφαλιστικήν κλάσιν. α)Α΄-Β΄ Ασφαλιστικήν κλάσιν δραχμαί τριακόσιαι πεντήκοντα (350). Γ΄ Ασφασιστικήν κλάσιν δραχμαί τετρακόσια πεντήκονται (450). Δ΄ Ασφαλιστικήν κλάσιν δραχμαί πεντακόσιαι πεντήκοντα (550). Ε΄ Ασφαλιστικήν κλάσιν δραχμαί εξακόσιαι πεντήκοντα (650). «ΣΤ΄ Ασφαλιστικήν κλάσιν δραχ. 750. Ζ΄ Ασφαλιστικήν κλάσιν δραχ. 850. Η΄ Ασφαλιστικήν κλάσιν δραχ. 1.000». Οι μέσα στα « » περιπτ. ΣΤ΄, Ζ΄ και Η΄ προστέθηκαν από το άρθρ. 4 Π.Δ. 83/1979 (ανωτ. σελ. 188,03). β)Του συνταξιούχου εις ποσοστόν τέσσαρα τοις εκατόν (4%) επί της καταβαλλομένης συντάξεως, παρακρατουμένη κατά την καταβολήν της. 3.Από 1ης Σεπτεμβρίου 1977, αι παρ. 2 και 3 του άρθρου 2 του Π.Δ/τος 424/1975 «περί αυξήσεως των υπό του Ταμείου Επαγγελματιών και Βιοτεχνών Ελλάδος καταβαλλομένων συντάξεων, ως και των ασφαλιστικών εισφορών του Κλάδου Συντάξεως αυτού», αι αφορώσαι τον λογαριασμόν Νοσοκομειακής Περιθάλψεως διατάξεις του άρθρου μόνου του Β.Δ. 928/66 «περί προσθήκης διατάξεως εν τέλει της παρ. 1 του άρθρου 16 της υπ’ αριθμ. 1256//Σ.182/1940 Υπουργικής αποφάσεως «περί εγκρίσεως κανονισμού τρόπου υπαγωγής εις την ασφάλισιν και εισπράξεως των πόρων του Τ.Ε.Β.Ε.», ως και πάσα διάταξις αντικειμένη προς τας διατάξεις του παρόντος καταργούνται.